Joakim Skovgaard

Joakim Frederik Skovgaard (1856–1933) var  en dansk billedkunstner, maler, billedhugger og kunsthåndverker. Freskomaleriene i Viborg domkirke er kunstnerens hovedverk.

Han var sønn av P.C. Skovgaard og vokste opp i et hjem sterkt preget av grundtvigianske ideer.Weilbachs kunstnerleksikon - Joakim Skovgaard 
Skovgaard viste sine kunstneriske evner allerede som barn og fikk undervisning hjemme av faren. 15 år gammel ble han elev ved Kunstakademiet og fikk samtidig opplæring i malerhåndverket. Etter farens død i 1875 tok Janus la Cour seg av hans utdannelse.

Skovgaard tok avgangseksaen ved Kunstakademiet i 1876 og to år senere debuterte han på Charlottenborg med maleriet «Faareklipning på Laaland».

 Viborg domkirke 
I domkirken er veggene i kirkerommet og hvelvingene utsmykket med freskomalerier utformet av Skovgaard. De er  malt av han selv og en rekke hjelpere, blant andre Niels Larsen Stevns, Johan Mielche, Arne Lofthus og Viggo Madsen i perioden 1899–1907. Utsmykkingen viser scener fra bibelens fortellinger helt fra Adam og Eva og til de siste tider. I midskipet finnes loftsbilder utført som oljemaleri i 1913.

Skovgaard sto for en gjennomgripende utsmykking av hele kirken hvor særlig freskomaleriene er karakteristiske for den grundtvigianske høyskolebevegelses romantiske smak. Motivene utgjør en fullstendig illustrasjon av bibelhistoriens viktigste scener fra Det gamle og nye testamente. Apsidens glassmosaikkvinduer og utsmykkingen av hvelvene i sideskipene er tegnet av Thorvald Bindesbøll.

I apsishvelvet ble F.C. Lunds tronende Kristus malt over med en mer grundtvigiansk utgave av dommedag, her ser man den store hvite flokk omkring den tronende Kristus. I korhvelvet ser man dommedagsengler med trompeter. På korets nordvegg ses nedstigningen til dødsriket, den gjenoppstandne Kristus står i en åpning midt i bildet, nederst går Kristus i spissen for de sjelene som har ventet i dødsriket. To engler åpner porten mot apsidens halvkuppelhvelv hvor den tronende Kristus mottar sjelene i himmelen. På korets sydvegg ser man himmelfarten.

Utsmykkingen av Viborg domkirke fikk betydning for tidens kunst og kirkeutsmykking; etterpå fikk Skovgaard og hans medhjelpere mange bestillinger på kirkeutsmykkinger og stilen fra Viborg ble toneangivende i tiden. 

 Andre arbeider 
Skovgaard er representert med malerier ved flere museer. I tillegg til malerier utførte han altertavler, blant annet «Den gode hyrde» fra 1893 til Vester Hæsinge kirke, «Julenat» fra 1910 til Skagen kirke og «Maria Magdalene salver Kristi fødder»  fra 1911 til Vor Frelsers kirke, Ejby i Odense. Han har utført mosaikker til Lund domkirke, blant annet sammen med Agnete Varming og skisser til utsmykkinger i Ribe domkirke.


Når det gjelder glassmalerier utførte han dette til Esajas kirke i København i 1914, Vallekilde korskkirke i årene 1918–1920 og til Kingoskirken i Odense i 1924.

Han smykket ut flere kirker og andre offentlige bygg med freskomalerier;  Apostelkirken i København, St. Bendts kirke i Ringsted, Hvirring kirke og Tårnby kirke. Sistnevnte ble fullført av Johan Thomas Skovgaard og Hjalte Skovgaard.

Skovgaard utførte gobeliner, bokillustrasjoner og utkast til gravminner. Sammen med Thorvald Bindesbøll står han også bak «Bjørnespringvannet» og «Dragespringvannet», begge i København.

 Ekteskap og barn 
Skovgaard giftet seg med Agnete Lange i mai 1886. Ekteparet fikk ti barn – Peter Skovgaard (1887–1972), maler og fotograf; Johan Thomas Skovgaard (1888–1977), maler; Niels Skovgaard (1890–1958); Eline Skovgaard (1891–1972), utdannet seg til vever; Georgia Skovgaard (1893–1973), ble også vever; Morten Christian (1894–1914), tegner og freskomaler; Signe Skovgaard (1895–1985); Esbern Lange Skovgaard (1897–1898); Eskild Skovgaard (1899–1914), tegner; og Ingrid Marie Cathrine Skovgaard (1903–1969), også tegner. Brødrene Morten Christian og Eskild omkom sammen i en drukningsulykke i 1914, henholdsvis 20 og 15 år gamle.

Etter ektefellens død i 1924 giftet Skovgaard seg på nytt i 1928 med Dorthea Kathrine Jensine Jensen (1887–1974).

 Utmerkelser og priser 
 Sødrings premie 1879
 Eckersbergmedaljen i 1892
 Dannebrogordenen
 Hielmstierne-Rosencrone 1893 
 Raben-Levetzau 1893 
 Sølvmedalje i Paris 1900 
 Düsseldorf akademis store gullmedalje 1909
 Thorvaldsenmedaljen i 1923
 Grand Prix i Paris 1925 
 Æresborger i Viborg 1926 
 Tessins gullmedalje 
 Medlem av det svenske Kunstakademiet i 1928

 Skovgaard Museet 
Et eget museum for Skovgaard, hans familie og for andre kunstnere som medvirket ved utsmykkingen av Viborg domkirke holder til i Viborgs gamle rådhus.

 Referanser 

 Eksterne lenker 
 Joakim Skovgaards bilder




Kategori:Danske malere
Kategori:Danske billedhuggere
Kategori:Mosaikkunstnere
Kategori:Professorer ved Det Kongelige Danske Kunstakademi
Kategori:Kommandører av Dannebrogordenen
Kategori:Mottakere av Thorvaldsenmedaljen
Kategori:Mottakere av Eckersbergmedaljen
Kategori:Personer fra København